Notícies Dijous 21.11.2013 10:20 Autor/s: Redacció / ACN

Rajoy demana seny a Catalunya i avisa que no permetrà cap referèndum

'Amb la sobirania nacional no s'hi juga', diu el president espanyol

Mariano Rajoy, president del govern espanyol, ha repetit que no pensa permetre cap referèndum sobre la independència de Catalunya. En un entrevista a RNE, ha dit que correspon 'a tots els espanyols' de decidir què ha de ser Espanya: 'Espero que s'imposi el seny, i faré tant com pugui perquè sigui així. No crearé tensions, però amb la sobirania nacional no s'hi juga; ni amb això, ni amb els articles 1 i 2 de la constitució, mentre jo sigui president.'

Aquestes són les paraules de Rajoy a RNE:

Rajoy ha repetit el missatge que havia donat diumenge: que no permetria que es jugués amb la sobirania espanyola i que la història dels espanyols 'l'escriurem tots i ningú no es quedarà fora de les decisions que ens afecten'.

Ha esquivat de valorar l'opinió de l'ex-president José Maria Aznar, que abans-d'ahir va dir que s'hauria d'imposar una pena de presó de cinc anys al president de la Generalitat, Artur Mas, si convocava un referèndum il·legal. Rajoy s'ha limitat a afirmar que només es responsabilitzava de les seves paraules i que l'opinió d'Aznar era respectable com moltes altres.

Rajoy ha mirat de combatre els arguments econòmics de l'independentisme. Ha dit que el seu govern havia dedicat 29.000 milions a finançar el deute de Catalunya i que havia pagat 6.000 milions als proveïdors de la Generalitat: un total de 900.000 factures a 35.000 proveïdors, ha dit.

.